b'\n_START_ARTICLE_\nJadralno padalstvo\n_START_PARAGRAPH_\nJadralno padalstvo je \xc5\xa1portno letenje z jadralnimi padali. Poznamo ga kot rekreacijski in tekmovalni \xc5\xa1port. Jadralno padalo je letalna naprava, s katero vzletimo s hriba, lahko pa nas dvignejo tudi z vrvjo, ki je priklopljena na vozilo. V krajih, kjer imajo veliko ravninskih delov, so izumili motorno jadralno padalstvo, pri katerem piloti vzletajo s pomo\xc4\x8djo motorja. Jadralni pilot sedi v sede\xc5\xbeu, ki je pritrjen na krilo z vrvicami._NEWLINE_Krilo jadralnega padala je sestavljeno iz celic, ki se polnijo z zrakom na sprednjem delu krila. Na sprednjem delu krila imajo odprtine, na zadnjem delu pa so zaprte, da zrak ostaja v krilu in mu dr\xc5\xbei obliko. Krilo ima tako obliko, da se na njemu lahko oblikuje vzgon, ki povro\xc4\x8di, da jadralno padalo leti in ne samo pada._NEWLINE_Pilot visi pod krilom na vrvicah, ki so pritrjene na spodnjem delu krila. Vrvice so pritrjene po vsej povr\xc5\xa1ini krila, saj so velik dejavnik pri njegovi obliki. Spodaj so spete v dve to\xc4\x8dki levega in desnega dela krila posebej. Pilot na jadralnem padalu visi na trakovih (pribli\xc5\xbeno 70 cm dol\xc5\xbeine), na vrhu katerih so pritrjene vrvice, ki potujejo naprej do krila na jadralnem padalu. _NEWLINE_Smer letenja pilot upravlja z rokami, v katerih dr\xc5\xbei dve komandni vrvici, ki sta pritrjeni na zadnji rob krila. Pri vle\xc4\x8denju komandnih vrvic se zaviha zadnji rob krila, zato se vzgon se na tem delu pove\xc4\x8da, hitrost zmanj\xc5\xa1a in krilo se obrne v \xc5\xbeeleno smer._NEWLINE_Vsak jadralni pilot naj bi praviloma imel tudi rezervno padalo, ki je pritrjeno na sede\xc5\xbe, v kateremu sedi. Na tem sede\xc5\xbeu ima pilot \xc5\xa1e tako imenovani speed system (vrvice za spreminjanje vpadnega kota krila), s katerim uravnava hitrost letenja._NEWLINE_Povr\xc5\xa1ina jadralnega padala se giblje od 24 do 30 kvadratnih metrov in se spreminja tudi glede na te\xc5\xbeo pilota. Drsni kot sodobnih jadralnih padal je povpre\xc4\x8dno okrog 1:8 (v osmih preletenih metrih izgubi 1 m vi\xc5\xa1ine). Razpon hitrosti pa je od 22 km/h do 60 km/h in ve\xc4\x8d._NEWLINE_Sodobna jadralna padala so izdelana iz zelo kakovostnih nepropustnih in lahkih materialov, kot so Porcher Marine & Gelvenor, z dyneema, superaram ali kevlarskimi vrvicami. _NEWLINE_Vsa oprema je shranjena v velikem nahrbtniku._NEWLINE_Tandemska jadralna padala so precej ve\xc4\x8dja kot samostojna, vendar so po strukturi popolnoma enaka.'